ملاله يوسفزۍ (په انگرېزي: Malālah Yūsafzay) یا د بي بي سي اوردو څانگې يادښت پاڼې (بلاگ) گل مکۍ چې په خپل نوم ملالې يوسفزۍ نړۍ وپېژندله د پښتونخوا د سُهېل لوېديځې خوا سوات سيمې مينگوره ښار کې په ۱۲م د جولايي ۱۹۹۷م ز.کال زېږېدلې . ملاله يوسفزۍ يوه ۱۵ کلنه فعاله زده کوونکې وه او د سوات سيمې د ماشومو نجونو د زده کړې لپاره يې د ځايي مرستندويو اورگانونو په مرسته خپل غږ پورته کړی و . هغه يوه د سيمې په کچه تر ټولو وړه فعاله کارکوونکې وه . د همدې کار او فعالیت له کبله د پاکستان سخت دريځه طالب اورپکو د اکټوبر په ۹مه ۲۰۱۲م زېږدي کې پرې مرگونی بريد وکړ چې په پايله کې په ټېک او غاړه وويشتل شوه او سخته ټپي شوه. دوه اوونۍ پورې د پاکستان په پوځي روغتون کې بستر وه چې هلته يې درملنه ونشوه نو وروسته يې انگلينډ ته د درملنې لپاره ولېږدوله .